Den 25. maj var for de fleste en almindelig nyhedsfattig onsdag. Men i pengeland skete der faktisk noget ret interessant.

“Nets i blockchain-samarbejde med Coinify,” lød den kryptiske pressemeddelelse.

Coinify er en dansk virksomhed, der blev etableret forrige år, men som allerede er Europas førende inden for betaling med digital kryptovaluta a la bitcoin. Blockchain er teknologien bag samme valuta. Førstnævnte Nets er – selvfølgelig – det firma, der håndterer de betalingssystemer, som alle vi danskere bruger i dagligdagen, herunder Dankort og Betalingsservice.

Det er en udmærket forretning for Nets, der senest kom ud med lige over en rund millard på bundlinjen. Samtidig er Nets lige præcis den slags firma, der overhovedet ikke er brug for, hvis man forestiller sig en verden, der ligesom bitcoin kører på blockchain-teknologi.

For Coinify er samarbejdet med giganten Nets en milepæl og en gammel drøm. For få år siden var det nemlig utænkeligt, at bitcoin (som på et tidspunkt var et foretrukket betalingsmiddel ved handel med heroin på nettet) skulle udvikle sig til noget for den etablerede bankverden.

“Vi har altid set os selv som gateway mellem Blockchain og den etablerede infrastruktur,” forklarer medstifter og produktchef Lasse Birk Olesen.

Nets er mere fåmælt:

“Det er endnu for tidligt at tale om konkrete produkter. De næste 6-12 måneder er planen at lave en række prototyper og proof of concepts for at teste mulighederne og se, hvilke nye produkter der kunne give mening for os og vores kunder,” lyder det skriftlige svar fra Nets’ pressetalsmand Ulrik Marschall.

Det er altså temmelig småt med de konkrete oplysninger, i forhold til hvad og deres kunder (som slet ikke er dig, men bankerne) vil stille op med den nye teknologi. Men heldigvis står det jo frit for at spekulere. Og det er der al mulig god grund til. For mulighederne med bitcoin og den bagvedliggende Blockchain er svimlende. Det er også derfor, at gamle nålestribede navne som Goldman Sachs, Bank of England, JPMorgan Chase, Citigroup og endda hjemlige Danske Bank er med på vognen – ofte i samarbejde med underskoven af nystartede firmaer inden for finansiel teknologi, af kendere forkortet FinTech.